O nouă fabrică se va deschide într-un oraș din România, iar autoritățile locale spun că vor fi făcute angajări masive. Investițiile sunt imense și vor genera noi locuri de muncă. Între 200 și 250 de posturi vor fi disponibile.
În ultimii ani, românii nu se pot plânge că nu găsesc locuri de muncă. Ba chiar, situația s-a schimbat, investitorii din multe domenii susținând că forța de muncă a scăzut dramatic. Cu toate acestea, fabricile noi continuă să apară în România.
Una dintre acestea se află în orașul Târgu Cărbunești, din județul Gorj. Până la finalul acestui an, compania Soceram, cu peste 40 de ani de experiență, va deschide un punct de lucru în localitatea din Gorj.
Firma deține mai multe fabrici în județele Dâmbovița, Prahova și Ialomița, iar acum se va extinde. Compania Soceram este unul dintre cei mai importanți producători de materiale de construcții din țară.
În noua fabrică din România, compania a investit aproximativ 30 de milioane de euro. Aceasta se află în zona Cojani, din Târgu Cărbunești, pe un teren de aproximativ 10 hectare. Aici se vor produce BCA-uri, dar și alte materiale de construcții.
Primarul orașului, Dănuț Birău, spune că locuitorii așteapă această investiție, localitatea numărându-se printre zonele din țară unde cererea de forță de muncă este mare, spre deosebire de alte orașe. Peste 200 de noi locuri de muncă vor fi disponibile.
"Lucrurile se mișcă mai greu. Trăim niște timpuri în care trebuie să avem răbdare, dar consider eu că dacă vor fi aceste 200-250 de locuri de capacități de producție la nivelul orașului vor acoperi necesarul de cerere de forță de muncă.
Toate acestea investiții se fac pe teren privat", a declarat primarul din Târgu Cărbunești, potrivit presei locale. "Spre sfârșitul anului preconizează dumnealor să termine investiția și să înceapă producția", a adăugat edilul.
Mai mult, primarul Dănuț Birău anunță că un alt investitor va face o fabrică pentru componente de mobilier, în localitatea condusă de el. Proiectul ar urma să fie realizat în anul 2025. Prin urmare, anul viitor cetățenii vor avea și alte locuri de muncă disponibile.